Sejħa lil Alla kontra l-persekuturi Talba. Ta' David. Isma', Mulej, il-kawża ġusta tiegħi, ilqa' l-għajta tiegħi, agħti widen għat-talb tiegħi; bla qerq huma xufftejja. Mingħandek toħroġ il-ġustizzja għalija, għajnejk jaraw is-sewwa. Jekk qalbi tiflili, jekk billejl iżżurni, jekk inti ġġarrabni, ma ssib ebda qerq fija. Ma żbaljajtx bi kliemi, kif jagħmlu n-nies; ħarist ruħi bi kliemek minn triqat il-ħżiena. Il-mixi tiegħi żammejt fi triqatek, qatt ma għotru riġlejja. Insejjaħlek, għax int tweġibni, o Alla; ressaq widintek lejja, isma' kliemi. Uri t-tjieba tiegħek tal-għaġeb; int li teħles mill-għedewwa lil min jittama fil-leminija tiegħek. Bħal ħabba tal-għajn ħarisni, għad-dell ta' ġwenħajk kenninni mill-ħżiena li jagħfsu fuqi, mill-għedewwa qattiela li jdawruni. Għalqu qalbhom għall-ħniena, minn fommhom joħroġ kliem kburi. Jiġu għal fuqi, minn kull naħa għalquni, ħarsithom fuqi, biex mal-art jitfgħuni. Huma bħal iljun imxennaq għall-priża, bħal ferħ ta' ljun moħbi wara l-mansab. Qum, Mulej, oħroġ għall-għadu u ġarrfu; eħlisli ħajti minn id il-ħażin. B'sejfek, Mulej, b'idek mill-bnedmin eħlisni, mill-bnedmin li ħajjet din l-art sehemhom. Ħa jimtlew bil-ġid tiegħek, ħa jieklu sax-xaba' wliedhom, u jibqgħalhom xi jħallu liż-żgħar tagħhom! Imma jien, fil-ħaqq, għad nara 'l wiċċek; meta nqum, nithenna bid-dehra tiegħek .